
A veszélyes áru vízi szállításával kapcsolatos katasztrófavédelmi hatósági feladatok végrehajtási tapasztalatainak értékelése

A veszélyes áru vízi szállításának hatósági ellenőrzése csupán három évvel ezelőtt került a katasztrófavédelem hatáskörébe. A veszélyes áru belvízi szállítására vonatkozó nemzetközi előírásokat az ADN Szabályzat tartalmazza. A hatósági ellenőrzések legfontosabb célja a Szabályzat betartatása a vízi közlekedés biztonsága érdekében.
Az ADN ellenőrzés a fővárosban (speciális helyzete miatt) és Mohácson (schengeni határ) számítanak kiemelten fontos feladatnak. A fővárosban a Szent Flórián tűzoltóhajó segítségével vagyunk képesek menet közbeni ellenőrzést végezni, amely egész Európában különlegességnek számít. Mohácson 2012. július 4-én hozták létre a hajóellenőri szolgálatot a kikötő épületében, ahol a katasztrófavédelem munkatársai 24/48 órás szolgálati rend szerint ellenőrzik az összes Európai Unióba be- és kilépő veszélyes árut szállító hajót, valamint 2012 augusztusa óta az ADN hatálya alá nem tartozó vízi járműveket is.
Célom a dolgozattal az eddigi tapasztalatok értékelése, az eredmények bemutatása, valamint javaslattétel a hiányosságok pótlására. Kutatásom során több alkalommal részt vettem ADN ellenőrzéseken, hogy gyakorlati tapasztalatot szerezzek a hatósági feladatok végrehajtásáról és valós képet adhassak a jelenlegi helyzetről.



